FI Euroopan unionin virallinen lehti L 290/7

KOMISSION ASETUS (EY) N:o 1050/2009,

annettu 28 päivänä lokakuuta 2009,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse atsoksistrobiinin, asetamipridin, klomatsonin, syflufenamidin, emamektiinibentsoaatin, famoksadonin, fenbutatinaoksidin, flufenoksuronin, fluopikolidin, indoksakarbin, ioksiniilin, mepanipyriimin, protiokonatsolin, pyridalyylin, tiaklopridin ja trifloksistrobiinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY (1) muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 ja erityisesti sen 14 artiklan 1 kohdan

sekä katsoo seuraavaa:

(1) Atsoksistrobiinin, asetamipridin, famoksadonin, fenbutatinaoksidin, indoksakarbin, ioksiniilin, mepanipyriimin, tiaklopridin ja trifloksistrobiinin jäämien enimmäismäärät (MRL) vahvistettiin asetuksen (EY) N:o 396/2005 liitteissä II ja III. Klomatsonin, syflufenamidin, flufenoksuronin, fluopikolidin ja protiokonatsolin jäämien enimmäismäärät vahvistettiin asetuksen (EY) N:o 396/2005 liitteessä III. Emamektiinibentsoaatille ja pyridalyylille ei asetettu erityistä jäämien enimmäismäärää eikä niitä sisällytetty asetuksen (EY) N:o 396/2005 liitteeseen IV.

(2) Atsoksistrobiinia tehoaineena sisältävän kasvinsuojeluaineen käyttöä mangoldiin ja parsakaaliin koskevan, kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (2) mukaisen hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Asetamipridin osalta tällainen hakemus tehtiin sen käytöstä vihanneskrassiin, pinaattiin ja yrtteihin persiljaa lukuun ottamatta. Klomatsonin osalta tällainen hakemus tehtiin sen käytöstä yrtteihin. Syflufenamidin osalta tällainen hakemus tehtiin sen käytöstä kauraan. Kyseisen hakemuksen huomioon ottamiseksi on lisäksi tarpeen muuttaa eläimistä saatavia tuotteita koskevia voimassa olevia jäämien enimmäismääriä, koska mainittua viljaa käytetään rehuna. Emamektiinibentsoaatin osalta tällainen hakemus tehtiin sen käytöstä siemenhedelmiin, persikoihin ja nektariineihin, syötäväksi ja viinin valmistukseen tarkoitettuihin viinirypäleisiin, mansikoihin, tomaatteihin, munakoisoihin, paprikoihin, Cucurbitaceae-heimon kasveihin (syötäväkuorisiin ja paksukuorisiin), kukkakaaliin, parsakaaliin, keräkaaliin, lehtisalaattiin ja muihin salaattikasveihin, endiiveihin, yrtteihin, tuoreisiin papuihin (silpimättömiin ja silvittyihin), silpimättömiin herneisiin ja artisokkiin. Famoksadonin osalta tällainen hakemus tehtiin sen käytöstä teeyrttien kukkiin. Fenbutatinaoksidin osalta tällainen hakemus tehtiin sen käytöstä tomaatteihin. Indoksakarbin osalta tällainen hakemus tehtiin sen käytöstä pieniin hedelmiin ja marjoihin karviaisia ja herukoita lukuun ottamatta. Ioksiniilin osalta tällainen hakemus tehtiin sen käytöstä rukiiseen ja ruisvehnään. Tämän hakemuksen huomioon ottamiseksi on lisäksi tarpeen muuttaa nautaeläinten, lampaan ja vuohen lihaa, maksaa, munuaisia ja rasvaa koskevia voimassa olevia jäämien enimmäismääriä, koska kyseisiä viljoja käytetään näiden eläinlajien rehuissa. Mepanipyriimin osalta tällainen hakemus tehtiin sen käytöstä kesäkurpitsoihin. Protiokonatsolin osalta tällainen hakemus tehtiin sen käytöstä keräkaaliin ja ruusukaaliin. Pyridalyylin osalta tällainen hakemus tehtiin sen käytöstä tomaatteihin, munakoisoihin, paprikoihin, Cucurbitaceae-heimon kasveihin (paksukuorisiin), lehtisalaattiin ja puuvillansiemeniin. Tiaklopridin osalta tällainen hakemus tehtiin sen käytöstä purjoihin ja varhaissipuleihin. Trifloksistrobiinin osalta tällainen hakemus tehtiin sen käytöstä keräkaaliin, selleriin, pensasmustikoihin, lehtisalaattiin, yrtteihin, endiiveihin ja ruusukaaliin.

(4) Asetuksen (EY) N:o 396/2005 6 artiklan 2 kohdan mukaisesti tehtiin hakemukset flufenoksuronin käytöstä teehen, fluopikolidin käytöstä paprikoihin ja trifloksistrobiinin käytöstä passionhedelmiin. Japanissa flufenoksuronin sallittu käyttö teepensaisiin aiheuttaa suuremmat jäämät kuin liitteessä III asetettu, nykyisin voimassa oleva jäämien enimmäismäärä. Korkeampi jäämien enimmäismäärä on tarpeen, jotta vältetään Japanista tuotavaa teetä koskevat kaupan esteet. Yhdysvalloissa fluopikolidin sallittu käyttö paprikakasveihin aiheuttaa suuremmat jäämät kuin liitteessä III asetettu, nykyisin voimassa oleva jäämien enimmäismäärä. Korkeampi jäämien enimmäismäärä on tarpeen, jotta vältetään Yhdysvalloista tuotavia paprikoita koskevat kaupan esteet. Keniassa trifloksistrobiinin sallittu käyttö passionhedelmiin aiheuttaa suuremmat jäämät kuin liitteessä III asetettu, nykyisin voimassa oleva jäämien enimmäismäärä. Korkeampi jäämien enimmäismäärä on tarpeen, jotta vältetään Keniasta tuotavia passionhedelmiä koskevat kaupan esteet.

(5) Asianomaiset jäsenvaltiot arvioivat nämä hakemukset asetuksen (EY) N:o 396/2005 8 artiklan mukaisesti, ja arviointiraportit toimitettiin komissiolle.

(6) Euroopan elintarviketurvallisuusviranomainen EFSA, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellun lausunnon ehdotetuista jäämien enimmäismääristä (3). Se toimitti nämä lausunnot komissiolle ja jäsenvaltioille sekä asetti ne yleisesti saataville.

(7) Elintarviketurvallisuusviranomainen päätteli perustelluissa lausunnoissaan, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineiden toksikologisia ominaisuuksia koskevat uusimmat tiedot. Näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien erittäin suuresta kulutuksesta johtuva lyhytaikainen altistuminen eivät kumpikaan osoita, että hyväksyttävä päiväsaanti (ADI) tai akuutin altistumisen viiteannos (ARfD) olisivat vaarassa ylittyä. Mikäli elintarviketurvallisuusviranomainen suositteli samalle torjunta-aine/tuoteyhdistelmälle kahta jäämien enimmäismäärää riskinhallinnan kahtena eri vaihtoehtona, komissio valitsi niistä asetuksen (EY) N:o 396/2005 johdanto-osan 5 kappaleen mukaisesti poikkeuksetta alemman määrän. Ranskan toimittamista rekisteröityjä käyttötarkoituksia koskevista lisätiedoista voitiin flufenoksuronin ja teen osalta päätellä, että uusi jäämien enimmäismäärä ei aiheuta terveydelle kroonista riskiä.

(8) Elintarviketurvallisuusviranomaisen perusteltujen lausuntojen perusteella ja tarkasteltavana olevan asian kannalta merkitykselliset tekijät huomioon ottaen pyydetyt muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(9) Sen vuoksi asetusta (EY) N:o 396/2005 olisi muutettava.

(10) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset eikä Euroopan parlamentti tai neuvosto ole vastustanut niitä,

ON ANTANUT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä lokakuuta 2009. Komission puolesta Androulla VASSILIOU Komission jäsen

(1) EUVL L 70, 16.3.2005, s. 1.

(2) EYVL L 230, 19.8.1991, s. 1.

(3) EFSAn tieteelliset raportit löytyvät osoitteesta http://www.efsa.europa.eu

Reasoned opinion of EFSA prepared by the Pesticides Unit (PRAPeR) on the modification of existing MRLs for azoxystrobin, EFSA Scientific Report (2009) 283.

Reasoned opinion of EFSA prepared by the Pesticides Unit (PRAPeR) on the modification of the existing MRLs for acetamiprid. EFSA Scientific Report (2009) 247.

Reasoned opinion of EFSA prepared by the Pesticides Unit (PRAPeR) on the modification of the existing MRLs for clomazone. EFSA Scientific Report (2009) 265.

Reasoned opinion of EFSA prepared by the Pesticides Unit (PRAPeR) on the modification of the existing MRLs for cyflufenamid in oats. EFSA Scientific Report (2009) 291.

Reasoned opinion of EFSA prepared by the Pesticides Unit (PRAPeR) on the modification of the existing MRLs for emamectin benzoate in various crops. EFSA Scientific Report (2009) 290.

Reasoned opinion of EFSA prepared by the Pesticides Unit (PRAPeR) on the modification of the existing MRLs for famoxadone. EFSA Scientific Report (2009) 274.

Reasoned opinion of EFSA prepared by the Pesticides Unit (PRAPeR) on the modification of the existing MRLs for fenbutatin oxide. EFSA Scientific Report (2009) 268.

Reasoned opinion of EFSA prepared by the Pesticides Unit (PRAPeR) on the modification of the existing MRLs for flufenoxuron. EFSA Scientific Report (2009) 267.

Reasoned opinion of EFSA prepared by the Pesticides Unit (PRAPeR) on the setting of an import tolerance for fluopicolide on peppers. EFSA Scientific Report (2009) 292.

Reasoned opinion of EFSA prepared by the Pesticides Unit (PRAPeR) on the modification of the existing MRLs for indoxacarb. EFSA Scientific Report (2009) 275.

Reasoned opinion of EFSA prepared by the Pesticides Unit (PRAPeR) on the modification of the existing MRLs for ioxynil in several food commodities of animal origin. EFSA Scientific Report (2009) 288.

Reasoned opinion of EFSA prepared by the Pesticides Unit (PRAPeR) on the modification of the existing MRLs for mepanipyrim. EFSA Scientific Report (2009) 266.

Reasoned opinion of EFSA prepared by the Pesticides Unite (PRAPeR) on the modification of the existing MRLs for prothioconazole. EFSA Scientific Report (2009) 261.

Reasoned opinion of EFSA prepared by the Pesticides Unite (PRAPeR) on the modification of the existing MRLs for pyridalyl. EFSA Scientific Report (2009) 270.

Reasoned opinion of EFSA prepared by the Pesticides Unit (PRAPeR) on the modification of the existing MRLs for thiacloprid. EFSA Scientific Report (2009) 256.

Reasoned opinion of EFSA prepared by the Pesticides Unit (PRAPeR) on the modification of the existing MRLs for trifloxystrobin. EFSA Scientific Report (2008) 212.

Reasoned opinion of EFSA prepared by the Pesticides Unit (PRAPeR) on the modification of the existing MRLs for trifloxystrobin. EFSA Scientific Report (2009) 273.